لحاج موحماد لمسفيوي كايتعتابر من بين سيريال قتالا لخطيرين لي تعرفو ف تاريخ د لمغريب يلا ماكان نيت ف لعالام كامل وهادشي ف لخر د لقرن تسعطاش و لبدية د لقرن لعشرين، هاد سيّد قتل 36 مرا ف مراكش ب مانيرة همجاوية وبسباب هادشي غايتحكم عليه مورا مايتعدب مزيان ليعدام بالتسوار لي غايطرا فحقو نهار 13 يونيو 1906. لقاضية ديالو هضرو عليها جورنالات ديال دولات كبار بحال لميريكان و لبريطان، وزيدون لقنصلية د لميريكان ف طنجة تدخلات على لخط وعطاتنا ضيطايات على هاد لپروصي. لحاج موحماد لمسفيوي كان خدام خراز وف نفس لوقيتة كان كايزمم لبريات ل ناس (كاتب عْمومي) نيت ف لمحال ديالو ف مدينة مراكش. كان معروف بلي مشا للحج، داكشي علاش كانو نّاس كيعيطو لو "لحاج". هاد سيد كان واخا هكاك حدودي مكايتعاشرش معا ناس لمدينة لي براصهوم ماعارفينش عليه بزاف د لحوايج، راجل غايكون ف تّلاتينات تال لخمسينات من عمرو داخل سوق راصو. بشكل عام ماكانوش نّاس كيتيقو فيه، حيت كانت إشاعة بلي كان قاتل شي حد ف شي بلاصة ؤ هرب. حنا ف عام 1906، لمغريب ديك ساع كان تحت لحكام ديال مولاي عبد لعزيز.